BIZ มั่นใจผลงานไตรมาส 4 สดใส
หนุนรายได้ปีนี้ทะลุเป้า 10% เดินหน้าทยอยรับรู้แบ็คล็อกตุนไว้ในมือกว่า 1,550 ล้าน
27 พ.ย. 2562

หนุนรายได้ปีนี้ทะลุเป้า 10% เดินหน้าทยอยรับรู้แบ็คล็อกตุนไว้ในมือกว่า 1,550 ล้าน
นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ ดำเนินธุรกิจเป็นผู้จำหน่าย และติดตั้งชุดเครื่องมือทางการแพทย์ สำหรับรักษาผู้ป่วยโรคมะเร็งด้วยวิธีรังสีรักษา และให้บริการซ่อมบำรุงรักษาชุดเครื่องมือทางการแพทย์ เปิดเผยว่า ในช่วงไตรมาส 4/62 ภาพรวมการดำเนินธุรกิจยังมีทิศทางที่ดีต่อเนื่อง ซึ่งทำให้มั่นใจว่า ผลงานปีนี้จะเติบโตได้ตามเป้าหมายที่วางไว้ เนื่องจากปัจจุบันมีงานในมือรอรับรู้รายได้ (backlog)ไว้แล้วกว่า 1,550 ล้านบาท โดยจะรับรู้ได้ยาวไปถึง ปี 2563
สำหรับโรงพยาบาลแคนเซอร์อลิอันซ์ ศรีราชา จังหวัดชลบุรี มูลค่า 500 ล้านบาท ได้เริ่มเปิดให้บริการแล้ว เมื่อวันที่ 1 ตุลาคมที่ผ่านมา ซึ่งผลการตอบรับเป็นไปด้วยดี ปัจจุบันมีผู้ป่วยเข้ามาใช้บริการอย่างต่อเนื่อง และสิ่งที่โรงพยาบาลจะเร่งดำเนินการ คือการพัฒนา และยกระดับมาตรฐานเพิ่มขึ้น รวมทั้งจะประสานความร่วมมือกับพันธมิตรกับโรงพยาบาลทุกแห่ง โดยไม่ได้เน้นการแข่งขัน ขณะเดียวกันมีความมุ่งมั่นในการนำความก้าวหน้าของเทคโนโลยี เพื่อพัฒนาระบบบริการสาธารณสุขในภูมิภาค ให้มีความทัดเทียมกับมหาวิทยาลัยการแพทย์ รวมถึงเป้าหมายที่โรงพยาบาล จะเดินไปข้างหน้าบนความสมดุลของความยั่งยืนสู่วิสัยทัศน์ของโรงพยาบาลในการเป็นโรงพยาบาลเฉพาะทางโรคมะเร็ง คุณภาพมาตรฐาน สมคุณค่าเข้าถึงได้ทุกระดับ
ทั้งนี้ โรงพยาบาลแคนเซอร์อลิอันซ์ ศรีราชา ได้แบ่งการรักษาออกเป็น 2 ประเภท ได้แก่ การรักษาด้วยการฉายรังสี และการรักษาด้วยเคมีบำบัด เน้นการควบคุมคุณภาพการรักษาให้ได้มาตรฐาน โดยมีทีมแพทย์ผู้เชี่ยวชาญด้านมะเร็งโดยเฉพาะ ทำให้มีประสิทธิภาพ และความปลอดภัยตามมาตรฐานสากล ขนาดให้บริการรองรับผู้ป่วยพักค้างคืน จำนวน 30 เตียง และเครื่องฉายรังสีเริ่มต้นที่ 1 เครื่อง
สำหรับภาพรวมผลการดำเนินงานในงวด 9 เดือนของปี 2562 มีกำไรสุทธิ 70.5 ล้านบาท เพิ่มขึ้น 18.2% จากงวดเดียวกันปีก่อนที่มีกำไรสุทธิ 59.65 ล้านบาท ส่วนรายได้รวมอยู่ที่ 539.58 ล้านบาท เพิ่มขึ้น 20.2 % จากงวดเดียวกันกับปีก่อนมีรายได้รวม 448.74 ล้านบาท ขณะที่ไตรมาส 3/62 บริษัทฯ มีกำไรสุทธิอยู่ที่ 39.68 ล้านบาท รายได้รวมอยู่ที่ 241.87 ล้านบาท